Родио се у Подгорици у радничкој породици. У родном граду је завршио основну школу и штампарски занат. Са 16 година постао је члан СКОЈ-а. Учествовао је у бројним акцијама и штрајковима који су пре рата организовали Партија и синдикати у Подгорици. Пошто је радио као графички радник ангажовао се у штампању и растурању илегалног партијског материјала. Након Априлског рата активно се укључио у припремање Трианестојулског устанка и ангажовао се у диверзантским акцијама које су устаници изводили на комуникацијама у близини Подгорице. У тим данима примљен је у чланство КПЈ.